《赣关接云淙老师手书兼闻大疏 其二》
明代·陈邦彦

驱车靡晨夕，川原不我与。行行度赣关，计旬已盈五。

缅昔发珠江，闻者相枝拄。夫子未心许，乃亦不色拒。

跃冶固所矜，譬之狂狷侣。道路阻且长，江皋日延伫。

珍重书中理，进退慎所处。匪为一身谋，而以观干蛊。

古人有大略，九九尚可举。言有重百朋，亦有轻一羽。

孤怀惟自靖，遑知吐与茹。传闻多异辞，沉忧切中腑。

勉旃卜此行，岂必吟梁父。

作者简介：陈邦彦（1603年～1647年），字令斌，号岩野，广东顺德龙山人。南明抗清民族英雄，岭南三忠之首，陈恭尹之父。早年设馆讲学，为当时南粤硕儒名师。明亡，年屈四十的陈邦彦疾书《中兴政要策论》万言书，并参加南明广东乡试，中举人，擢升兵部职方司主事，派往赣州参与军事。1647年（永历元年）与陈子壮密约，起兵攻广州，兵败入清远，城破被捕，惨遭磔刑。陈邦彦深具民族气节外，诗文也饮誉当时，与黎遂球、邝露并称“岭南前三家”。